Grigore Cotul

Născut pe 10 aprilie 1976, comuna Șanț, jud. BistrițaNăsăud.

Profesor la Universitatea Babeș- Bolyai Cluj-Napoca, Facultatea de Fizică, specializarea matematică-fizică (1998); A absolvit Universitatea Tehnică Cluj-Napoca, și studii postuniversitare – Informatică aplicată și programare (2005); Volume publicate: Optimistul resemnat, Iași, (2017); Ironii homeopatice, Iași, (2019); Registru de intenții, Iași, (2021); A obținut, începând cu anul 2019, mai multe premii și mențiuni la festivalurile de gen din țară: Vișeu de Sus – Maramureș, Bistrița, Gura Humorului – Suceava, Buzău, Alba Iulia, Râmnicu Vâlcea, Plopeni – Prahova, Timișoara, Vama – Suceava, Strehaia – Mehedinți. Apare în mai multe antologii și culegeri de epigramă.

Apare în reviste care promovează epigrama: Epigrama, Lumea epigramei, Caiet Satiricon, Scârț, Cugetul, AG pe rime, Constelații diamantine, Ecouri, Răsunetul cultural, Rebus ideal, Cuibul visurilor, Paveldaniștii, Epigrama de Strehaia, Informația de Strehaia, Atitudini vechi și noi, Gazeta românească (Israel), Gazeta de Băilești, Izvorul Someșului (revistă la care este director fondator) etc.

A realizat (tehnic) și asigură mentenanța site-urilor: www.satiricon.ro – site-ul Cenaclului „Satiricon” al epigramiștilor clujeni; www.uniunea-epigramiștilor.ro – site-ul Uniunii Epigramiștilor din România; www.assbn.ro – site-ul Societății Scriitorilor din Bistrița-Năsăud. www.izvorulsomesului.assbn.ro – site-ul revistei socioculturale Izvorul Someșului. Este secretar literar al Cenaclului Satiricon al Asociației Epigramiștilor din Cluj.

Este membru al Asociației Societatea Scriitorilor din Bistrița-Năsăud. Este membru al Uniunii Epigramiștilor din România.

TOT RĂUL SPRE BINE…

Eu am un singur handicap,

Dar nu-i deloc periculos:

De n-aș avea ceva la cap,

Nu m-aș mai crede sănătos!

LA MASA DE BIROU DE-ACASĂ

Să muncesc online îmi place,

Și spre cameră-s expus,

Îmbrăcat la patru ace…

Numai de la brâu în sus.

DECLARAȚIE

Conduceam destul de tare

Înspre casă, obosit,

Și-ntr-o curbă oarecare

M-am autodepășit.

ÎNCURAJARE

Îi consolez pe cei ce vor

Un mare premiu la umor,

Spunând că mie mi l-au dat

Exact când nu l-am meritat!

DE POST

Deschid agenda mea de post

Și-n rubrica „Păcate”,

La unele bifez – „au fost”,

La altele – „ratate”!

SECRETUL CĂSNICIEI

Potrivirea-i un tezaur,

E-al destinului cadou:

Ea-i Fecioară, el e Taur,

Dar cu ascendent în bou.

SOȚIEI

Dansează-n fața mea prin casă

Lasciv, că-i place s-o admir,

Și-apoi, într-un final, mă lasă…

Să spăl, să calc și să aspir.

EXPECTATIVĂ

De-l văd pe câte-un prost că-i trist

Și-mi pare, oarecum, stingher,

Oricât aș fi de pesimist,

Am îndrăzneala să mai sper.

DISTANȚARE SOCIALĂ

Cu soacra, chiar de vă mirați,

Am înclinat balanța

Și suntem foarte-apropiați

De când păstrăm distanța.

LA CUNUNIE

Rețin și-acuma jurământul

Din ziua când m-am însurat…

În fața ei, mi-am dat cuvântul

Și nu l-am mai recuperat.

DECLARAȚIE DUPĂ ALEGERI

Sunt sincer și vă spun cinstit,

C-am stat și-am tot analizat:

Acum sunt sigur c-am ieșit,

Dar dracu’ știe-n ce-am intrat!

NEDUMERIRE

Pe bărbați îi zăpăcește

Situația ciudată:

Cum de soața-mbătrânește,

Iar amanta… niciodată?

DORINȚĂ

Când mă gândesc la viitor,

Pe Cel de Sus îl rog cu-ardoare,

De-o fi s-ajung nemuritor,

Să-mi dea acces la muritoare.

CUGETARE

De multă vreme mă socot

Și-admit (că altă cale, nu-i):

Adevăratul patriot

E cel ce fură țara lui.

EPITAF DE TIP NOU

Merge-n locul cu verdeață

Scuturat de greutăți,

Că l-au însoțit prin viață

Niște comorbidități.

Viorel Martin, Membru USR, UZPR, UER

Contents